हिसार। धनतेरस पर सोमवार को बाजारों में जबरदस्त रौनक दिखी। बर्तन से लेकर ज्वेलरी शॉप पर भारी भीड़ लगी रही। इसके अलावा कपड़ों की दुकानों पर भी जमकर खरीदारी हुई। चांदी के सिक्कों की भी खूब मांग रही। महंगाई के बावजूद लोगों ने धनतेरस पर खरीदारी में खूब दिलचस्पी दिखाई। वाहनों की एजेंसियों के शोरूमों पर भी खूब आवाजाही रही। लक्ष्मी-गणेश की मूर्तियों के साथ भगवान के वस्त्रों की भी खरीदारी की गई। धनतेरस के पूर्व ही बर्तनों की दुकानों को सजाने का कार्य शुरू हो गया था। बर्तन दुकानदारों ने दुकानों के बाहर तक दुकान लगाकर भरपूर कमाई की। शाम होते-होते भीड़ इतनी ज्यादा बढ़ गई कि दुकानदार ग्राहकों को संतुष्ट कर पाने में परेशान दिखे। कारोबारियों की मानें तो धनतेरस पर ज्वेलरी व बर्तनों से संबंधित शहर में 300 करोड़ रुपये से भी अधिक का कारोबार हुआ है।